**รูปแบบการพัฒนาการจัดการเรียนรู้ของครูเพื่อส่งเสริมความพอประมาณ**

**ความมีเหตุผล และการมีภูมิคุ้มกันที่ดีของนักเรียน**

**โรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด**

**กุลญาภา ทิพย์สนุก**

**ผู้อำนวยการสถานศึกษาโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด**

**E-mail:** **Koonyapar19@hotmail.com**

**บทคัดย่อ**

 รูปแบบการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุ้มกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด การวิจัยครั้งนี้ มีวัตถุประสงค์ 1) เพื่อศึกษาสภาพและความต้องการของครูพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุ้มกันที่ดีของนักเรียนโรงเรียนโนนสมบูรณ์ประชารัฐ 2) เพื่อศึกษากระบวนการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุ้มกันที่ดีของนักเรียนโรงเรียนโนนสมบูรณ์ประชารัฐ 3) เพื่อศึกษาผลการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุ้มกันที่ดีของนักเรียนโรงเรียน
โนนสมบูรณ์ประชารัฐ กลุ่มผู้ร่วมวิจัย ประกอบด้วย ผู้บริหารสถานศึกษา 2 คน ครูผู้สอน 27 คน คณะกรรมการสถานศึกษาขั้นพื้นฐาน 15 คน ผู้ปกครองนักเรียน จำนวน 20 คน โดยดำเนินการ 3 ระยะ ประกอบด้วย ระยะที่ 1 การวิเคราะห์เอกสาร ระยะที่ 2 การพัฒนาการจัดการเรียนรู้ของครู โดยใช้หลักการวิจัยแบบมีส่วนร่วม 2 วงรอบ และ ระยะที่ 3 การสรุปผลการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุ้มกันที่ดีของนักเรียน ผลการวิจัย พบว่า

 1. สภาพและความต้องการในการพัฒนาการจัดการเรียนรู้ของครู มีองค์ประกอบหลักและตัวบ่งชี้ความสำเร็จในการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุ้มกันที่ดีของนักเรียน
มีองค์ประกอบ ดังนี้ 1) ด้านการพัฒนาหลักสูตรสถานศึกษา 2) ด้านการจัดการเรียนรู้ตามหลักปรัชญาของเศรษฐกิจพอเพียง วิธีการพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียง ใช้การวิจัยเชิงปฏิบัติการแบบมีส่วนร่วม โดยมีวิธีการดำเนินการพัฒนาครูที่หลากหลายสอดคล้องกับการพัฒนาแต่ละองค์ประกอบ ซึ่งได้มีการประชุมวางแผนการปฏิบัติงานร่วมกัน เพื่อมอบหมายงาน และการบริหารจัดการโดยเน้นการมีส่วนร่วมของทุกภาคส่วน การแต่งตั้งคณะทำงานดำเนินการพัฒนา นิเทศติดตาม และประเมินผลการดำเนินงาน

 2. รูปแบบการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุ้มกันที่ดีของนักเรียนโรงเรียนโนนสมบูรณ์ประชารัฐ ด้านการฝึกปฏิบัติจริง การถอดบทเรียน การประชุมเชิงปฏิบัติการ การแลกเปลี่ยนเรียนรู้ และการศึกษาดูงาน ได้ดำเนินการ ดังนี้ 1) จัดให้มีการประชุมบุคลากร 2) ร่วมกันวิเคราะห์ภารกิจของบุคลากรตามหน้าที่ที่ 3) เปิดโอกาสให้บุคลากรทุกภาคส่วนมีส่วนร่วมในการเป็นคณะทำงาน 4) ร่วมกันกำหนดหน้าที่ความรับผิดชอบ
 5) จัดระบบการสื่อสารภายในหน่วยงาน 6) การนิเทศติดตามผลการพัฒนาครู และ 7) ประเมินผลการปฏิบัติงาน

 3. ผลการพัฒนาการจัดการเรียนรู้ของครู พบว่า ครูมีการพัฒนาการจัดการเรียนรู้ของครูเพื่อส่งเสริมความพอประมาณความมีเหตุผล และการมีภูมิคุ้มกันที่ดีของนักเรียน ตามองค์ประกอบหลัก ด้านการพัฒนาหลักสูตรสถานศึกษา (μ =4.72) และด้านการจัดการเรียนรู้ตามหลักปรัชญาของเศรษฐกิจพอเพียง ( = 4.75) มีผลการดำเนินงานโดยรวมอยู่ในระดับมากที่สุด (μ =4.73) และบรรลุผลสำเร็จโดยมีระดับความสำเร็จอยู่ในระดับสูง

**คำสำคัญ:** การพัฒนาการจัดการเรียนรู้ของครู, ความพอประมาณ ความมีเหตุผลและการมีภูมิคุ้มกันที่ดี

**Teacher learning management development model to promote moderation Rationality and good control of students of Nonsomboon Pracharat School Nong Phok District,**

 **Roi Et Province**

Kulyapa Thipsanook

Nonsomboon Pracharat School Nong Phok District, Roi Et Province

**E-mail: Koonyapar19@hotmail.com**

**ABSTRACT**

 Teacher learning management development model to promote moderation Rationality and good control of students of Nonsomboon Pracharat School The objectives of this research were 1) to study the conditions and needs of teachers, improve teachers’ learning management to promote moderation; Rationality and good control of students of Nonsomboon Pracharat School ) To study the process of developing learning management of teachers to promotemoderation, rationality and good control of students of Nonsomboon Pracharat School. 3) To study the results of the development of learning management of teachers to promote moderation. Rationality and good control of students of Nonsomboon Pracharat School The research group consists of 2 school administrators, 27 teachers, 15 basic education committee members, and 20 parents of students, stage 1 : Document analysis to determine the research conceptual framework, stage 2: Development of teachers’ learning management to promote moderation Rationality and good control of students of Nonsomboon Pracharat School and stage 3 is a summary of the development of teachers’ learning management to promote moderation. Rationality and good control of students of Nonsomboon Pracharat School The results of the research were as follows:

 1. Conditions and needs to develop teachers’ learning management to promote moderation Rationality and good control of students of Nonsomboon Pracharat School There are key components and indicators of success in the development of teacher learning management to promote moderation. Rationality and good control of students The components are as follows: 1) School curriculum development 2) Learning management according to the philosophy of sufficiency economy. How to develop a teacher in learning managementSufficiency Economy Philosophy Participatory action research is used with a variety of methods of teacher development in line with each component of development, which includes joint action planning meetings for assignment and management with an emphasis on the participation of all sectors. Appointment of a working group to develop, supervise, monitor and evaluate performance

 2. Teacher learning management development model to promote moderation Rationality and good control of students of Nonsomboon Pracharat consists of practical training, lesson transcription. Workshop Training Learning exchanges and study tours were conducted. 1) Arrange for a meeting of all personnel to clarify the2) Jointly analyze the mission of personnel according to the specified duties. 3) Provide opportunities for personnel from all sectors to participate in the working group, 4) Jointly assign duties and responsibilities to directly related personnel, 5) Organize communication systems within the department, 6) Supervise follow-ups.Teacher development in learning management according to the philosophy of Sufficiency Economy and 7) Evaluate Performance

 3. The results of the development of teachers’ learning management to promote moderation Rationality and good control of students of Nonsomboon Pracharat School, found that teachers have developed teachers’ learning management to promote moderation. Rationality and ImmunityAccording to the main components, school curriculum development (μ=4.72) and ( learning management according to the philosophy of sufficiency economy (μ= 4.75), the overall performance was at the highest level ( μ=4.73) and achieved with a high level of success.

**Keywords:** Teacher learning management development, promote moderation Rationality and good control

**บทนำ**

 ครูเป็นบุคคลสำคัญที่จำเป็นอย่างยิ่งต่อการเปลี่ยนแปลงในยุคศตวรรษที่ 21 ซึ่งจากผลที่เกิดขึ้นในโลกยุคปัจจุบัน ครูต้องพัฒนาตนเองและเรียนรู้เท่าทัน เพื่อปรับตัวตามสิ่งต่างๆ บนโลกใบนี้อย่างรวดเร็ว ซึ่งเราไม่สามารถปฏิเสธได้ว่าในยุคปัจจุบันและในอนาคตมีการพัฒนาอย่างต่อเนื่องตลอดเวลาทุกๆ วัน สิ่งที่เกิดขึ้นนี้มีความท้าทายมาก ด้านการจัดการศึกษาในศตวรรษที่ 21 การเตรียมครูในฐานะเป็นผู้ออกแบบการจัดการศึกษาในชั้นเรียน เพื่อจัดการเรียนรู้ให้นักเรียน ให้มีความพร้อมเป็นเรื่องสำคัญอย่างยิ่งในการรู้เท่าทันกระแสของการปรับเปลี่ยนที่เกิดขึ้นซึ่ง วิจารณ์ พานิช (2556, หน้า 34) กล่าวว่า การพัฒนาครูถือเป็นบุคลากรทางการศึกษา หลักสำคัญที่ต้องทำให้ครูเป็นบุคคลที่มีความรู้ความสามารถให้ทันการเปลี่ยนแปลง เพราะว่าครูและบุคลากรทางการศึกษามีบทบาทสำคัญในการขับเคลื่อนพัฒนานักเรียน ซึ่งเป็นทรัพยากรมนุษย์ที่ถือได้ว่าเป็นปัจจัยสำคัญอย่างยิ่งในอนาคต เพื่อช่วยขับเคลื่อนพัฒนาประเทศชาติให้นักเรียนสามารถเรียนรู้ เพื่อให้เกิดทักษะที่สามารถนำไปใช้ในการสร้างแรงบันดาลใจในการเรียนรู้ การพัฒนาบุคลากรในองค์การเพื่อให้มีการเปลี่ยนแปลงที่เกิดประสิทธิผลที่สำคัญที่สุดคือ การพัฒนาภาวะผู้นำคนในองค์การ พัฒนาคนในสถานศึกษา อีกทั้งการพัฒนาสถานศึกษาให้มีความก้าวหน้าเท่าทันการเปลี่ยนแปลงอย่างรวดเร็วและเพื่อให้เกิดคุณภาพที่สูงสุด ซึ่งหัวใจสำคัญของสถานศึกษาคือผู้บริหารครูและบุคลากรทางการศึกษา ทั้งระบบในสถานศึกษาองค์การนั้น Beach and Reinhartz (2000) ; Fullan and Stiegelbauer (2001) ; Taher (2001) อ้างถึงใน ชาญชัย อาจิณสมาจาร (2550, หน้า 49) มีแนวความคิดเห็นที่สอดคล้องกันว่า นักวิจัย นักการศึกษา และผู้มีส่วนรับผิดชอบต่อการกำหนดนโยบายทางการศึกษา ซึ่งมีความคิดเห็นสอดคล้องตรงกันว่าแนวความคิดเดิมที่เชื่อว่าผู้นำองค์กร ต้องเก่งเป็น ผู้ที่มีความสามารถโดดเด่น มีความคิดเหนือชั้นคนอื่นคนเดียว หรือที่เรียกกันว่า Heroic Leader นั้นกลายเป็นแนวคิดที่ล้าสมัย ซึ่งการพัฒนาให้องค์การสามารถไปสู่เป้าหมายให้เกิดประสิทธิภาพและประสิทธิผลสูงสุดจำเป็นต้องมีการพัฒนาร่วมกัน ทั้งภาวะผู้นำของผู้บริหารโรงเรียน ภาวะผู้นำ ระดับรองผู้อำนวยการโรงเรียนและครูทุกคนของโรงเรียนเพื่อให้ทุกคนได้มีโอกาสในการพัฒนาศักยภาพ ของตนเอง ในการออกแบบการขับเคลื่อนโรงเรียนไปสู่ความสำเร็จ ทั้งนี้เพราะการพัฒนาเพื่อการเปลี่ยนแปลงที่เกิดขึ้นอย่างรวดเร็วทำให้ภารกิจที่ต้องบริหารจัดการ และปรับปรุงเปลี่ยนแปลงโรงเรียนให้เหมาะสมกับยุคปัจจุบันนี้เต็มไปด้วยความสลับซับซ้อนหลายขั้นตอนปัญหาจนเกินกำลังความสามารถของผู้นำเพียงคนเดียว และ Miller (2004, P. 15-27) กล่าวไว้ว่า การพัฒนาองค์การเพื่อให้เกิดประสิทธิภาพจำเป็นต้องมีการกระจายภาวะผู้นำ (Distributed Leadership) โดยความเป็นผู้นำของบุคคลสามารถหมุนเวียนจากบุคคลหนึ่งไปสู่อีกบุคคลหนึ่ง ตามแต่ละสถานการณ์ได้ตลอดเวลา ซึ่งครูในโลกยุคการเปลี่ยนแปลงนี้สามารถเกิดขึ้นได้โดยการสนับสนุนจากผู้บริหารโรงเรียน และจากการศึกษาเอกสารงานวิจัยของสำนักงานคณะกรรมการการศึกษาขั้นพื้นฐาน (2553, หน้า 2) พบว่า ครูจำเป็นจะต้องมีภาวะผู้นำเพื่อการเปลี่ยนแปลง มีการพัฒนาตนเองร่วมกันกับเพื่อนร่วมงานเสมอ เกิดการพัฒนาแลกเปลี่ยนเรียนรู้ซึ่งกันและกัน สนทนาร่วมกันอย่างสร้างสรรค์ สามารถทำงานร่วมกันเป็นทีมงานหรือเพื่อนร่วมงานกันอย่างมีประสิทธิภาพเกิดผลการปฏิบัติงานอย่างมืออาชีพ เกิดการออกแบบการจัดการเรียนรู้ที่หลากหลายน่าสนใจ และเกิดประสิทธิภาพกับนักเรียน การพัฒนาครูมีความสำคัญจำเป็นอย่างยิ่งต่อการพัฒนาคุณภาพการศึกษาในปัจจุบัน

 ปัจจุบันโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด ดำเนินการโดยมี วิสัยทัศน์ “นักเรียนโรงเรียนโนนสมบูรณ์ประชารัฐ เป็นคนดี มีคุณธรรม ก้าวนำวิชาการบริหารมีส่วนร่วม ร่วมใจน้อมนำปรัชญา รู้รักษาความเป็นไทย ก้าวหน้าไปสู่สมาคมอาเซียน” พันธกิจ (Mission) พัฒนาเด็กโดยองค์รวม ให้มีพัฒนาการพร้อมทั้ง 4 ด้าน จัดกิจกรรมส่งเสริมประสบการณ์ที่เหมาะสมกับวัย วุฒิภาวะ และความแตกต่างระหว่างบุคคล เต็มตามศักยภาพ พัฒนาแหล่งเรียนรู้ และนำเทคโนโลยีมาใช้ในสถานศึกษาอย่างหลากหลาย ส่งเสริมกิจกรรมที่เน้นคุณธรรม จริยธรรม ร่วมสืบสานวัฒนธรรม ประเพณีที่ดีงามให้กับนักเรียนและบุคลากร พัฒนาบุคลากรให้มีความรู้ ความสามารถในการจัดประสบการณ์การเรียนรู้ เพื่อพัฒนาผู้เรียน และความก้าวหน้าในวิชาชีพ พร้อมรับการเปลี่ยนแปลง และพัฒนาหลักสูตรท้องถิ่นของสถานศึกษาโดยนำหลักปรัชญาของเศรษฐกิจพอเพียง มาใช้ควบคู่กับภูมิปัญญาท้องถิ่น รวมถึงส่งเสริมการมีส่วนร่วมของชุมชนในการจัดประสบการณ์ และพัฒนาสถานศึกษา (โรงเรียนโนนสมบูรณ์ประชารัฐ, 2559) จุดมุ่งหมายเพื่อการพัฒนาผู้เรียนให้มีคุณภาพ ผู้บริหาร ครู และบุคลากร ทางการศึกษามีคุณภาพ สถานศึกษามีคุณภาพ สถานศึกษามุ่งสู่ความเป็นเลิศ และเป็นองค์กรแห่งการเรียนรู้ คณะกรรมการสถานศึกษาขั้นพื้นฐานมีความเข้มแข็งจนสามารถเข้ามามีส่วนร่วมในการจัดการศึกษาของสถานศึกษาได้อย่างแท้จริง สถานศึกษาจัดการศึกษาในระบบเต็มตามศักยภาพของผู้เรียนอย่างมีคุณภาพได้มาตรฐาน ในด้านการจัดการเรียนรู้ที่บูรณาการหลักปรัชญาของเศรษฐกิจพอเพียงในสถานศึกษาของโรงเรียนนั้น ครูและบุคลากรทางการศึกษาของโรงเรียนยังไม่มีความชำนาญในการจัดทำหลักสูตรที่บูรณาการหลักปรัชญาของเศรษฐกิจพอเพียง โดยเฉพาะอย่างยิ่งในด้านการออกแบบการจัดการเรียนรู้ของครูผู้สอนยังใช้รูปแบบการสอนแบบเดิม ยังมุ่งเน้นการดำเนินการจัดการเรียนรู้ โดยครูเป็นผู้ถ่ายทอดความรู้ ครูผู้สอนยังไม่สามารถสร้างแรงบันดาลใจเพื่อให้นักเรียนอยากเรียนรู้ในสิ่งที่ถูกต้องเหมาะสมเท่าที่ควร และยังขาดการส่งเสริมความพยายามในการน้อมนำหลักปรัชญาของเศรษฐกิจพอเพียงสู่การจัดการเรียนรู้ในระดับชั้นเรียน อีกทั้งการประสานความร่วมมือกันในการทำงานร่วมกันของเพื่อนร่วมงานยังเป็นการทำงานแบบแยกส่วน ขาดการแลกเปลี่ยนเรียนรู้ เพื่อพัฒนาการจัดการเรียนรู้ร่วมกัน ซึ่งหลักการจัดการเรียนรู้ตามหลักปรัชญาของเศรษฐกิจพอเพียงนั้น ครูเป็นผู้มีบทบาทสำคัญในการพัฒนานักเรียนซึ่งเป็นทรัพยากรที่มีคุณค่าที่ต้องเติบโตมีส่วนร่วมในการพัฒนาสังคมสืบต่อไป

**วัตถุประสงค์ของการวิจัย**

 1. เพื่อศึกษาสภาพและความต้องการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ

 2. เพื่อศึกษาแนวทางพัฒนารูปแบบการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ

 3. เพื่อศึกษาผลการใช้รูปแบบการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ

**วิธีดำเนินการวิจัย**

การวิจัยครั้งนี้ เป็นการวิจัยเชิงปฏิบัติการแบบมีส่วนร่วม (Participatory Action Research : PAR) แบ่งเป็น 3 ระยะ ดังนี้ ระยะที่ 1 วิเคราะห์เอกสารเพื่อกำหนดกรอบแนวคิดการวิจัย ระยะที่ 2 การพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียง โดยใช้หลักการวิจัยปฏิบัติการแบบมีส่วนร่วม 2 วงรอบ และ ระยะที่ 3 สรุปผลการพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียง

 **ขอบเขตด้านพื้นที่และกลุ่มเป้าหมาย**

 1. พื้นที่เป้าหมายในการทำวิจัย คือ โรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด

ในปีการศึกษา 2565

 2. กลุ่มผู้ร่วมวิจัย ประกอบด้วย 2.1 ผู้วิจัย ผู้บริหารสถานศึกษา 2 คน ครูผู้สอน 27 คน 2.2 กลุ่มผู้ให้ข้อมูล ประกอบด้วย นักเรียน 20 คน คณะกรรมการสถานศึกษาขั้นพื้นฐาน 15 คน ผู้ปกครองนักเรียน 20 คน ในปีการศึกษา 2565

 **ขอบเขตด้านเนื้อหา**

 1. องค์ประกอบของการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ มีดังนี้

 1.1 องค์ประกอบหลักที่ 1 การพัฒนาหลักสูตรสถานศึกษาพอเพียง

 1.2 องค์ประกอบหลักที่ 2 การจัดการเรียนรู้ตามหลักปรัชญาของเศรษฐกิจพอเพียง

 2. แนวทางการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด ประกอบด้วย การฝึกปฏิบัติจริง การถอดบทเรียนการฝึกอบรม การประชุมเชิงปฏิบัติการ การแลกเปลี่ยนเรียนรู้ และการศึกษาดูงาน

การจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด เป็นศึกษาโดยใช้กระบวนการวิจัยเชิงปฏิบัติการแบบมีส่วนร่วม (Participatory Action Research : PAR) ดำเนินการ 2 วงรอบ แต่ละวงรอบดำเนินการ 4 ขั้นตอน 1 การวางแผน (Planning) ขั้นตอนที่ 2 การปฏิบัติตามแผน (Acting) ขั้นตอนที่ 3 การสังเกตการณ์ (Observing) ขั้นตอนที่ 4 การสะท้อนผลการปฏิบัติ (Reflecting)

**สรุปผลและอภิปรายผล**

**สรุปผล**

 การจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ สรุปได้ดังนี้

 1. สภาพและความต้องการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ พบว่า มี 2 องค์ประกอบคือ 1) องค์ประกอบหลักที่ 1
การพัฒนาหลักสูตรสถานศึกษาพอเพียง ประกอบด้วย การจัดทำแผนการเรียนรู้ตามหลักปรัชญาของเศรษฐกิจพอเพียง
การออกแบบการเรียนรู้ การกำหนดหน่วยการเรียนรู้ การวิเคราะห์จุดหมาย สมรรถนะสำคัญของผู้เรียน คุณลักษณะอัน
พึงประสงค์ มาตรฐานการเรียนรู้และตัวชี้วัดและกิจกรรมพัฒนาผู้เรียน การวิเคราะห์เป้าหมายของการจัดการศึกษาตามหลักปรัชญาของเศรษฐกิจพอเพียงและการจัดทำเนื้อหาสาระวิชา องค์ประกอบหลักที่ 2 การจัดการเรียนรู้ตามหลักปรัชญาของเศรษฐกิจพอเพียง ประกอบด้วย การพัฒนาคุณธรรม จริยธรรมและคุณลักษณะอันพึงประสงค์ การจัดการเรียนรู้ที่เน้นทักษะกระบวนการคิด การจัดการเรียนรู้แบบบูรณาการการใช้สื่อ เทคโนโลยีและการจัดแหล่งเรียนรู้และ การวัดและประเมินผล
การเรียนรู้

 2. แนวทางในต้องการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ มีแนวทางในการพัฒนาโดยใช้การวิจัยเชิงปฏิบัติการแบบมีส่วนร่วม (PAR) ดังนี้

 2.1 การประชุมเชิงปฏิบัติการ ได้จัดให้มีการประชุมบุคลากรทั้งหมดเพื่อชี้แจงภารกิจที่ต้องดำเนินการ ร่วมกันวิเคราะห์ภารกิจของบุคลากรตามหน้าที่ที่ระบุไว้ในคำสั่งของโรงเรียนและจัดบุคลากรให้รับผิดชอบการดำเนินงานตามภารกิจ กำหนดหน้าที่ความรับผิดชอบงานในหน้าที่ให้กับบุคลากรที่เกี่ยวข้องโดยตรง แต่งตั้งคณะทำงานดำเนินการพัฒนาครูในการจัดการเรียนรู้ตามหลักปรัชญาของเศรษฐกิจพอเพียงจัดประชุมกลุ่มย่อยเพื่อกำหนดกิจกรรมและวางแผนการดำเนินงาน กำหนดปฏิทินการดำเนินงานและลงมือปฏิบัติจริง จัดระบบการสื่อสารภายในหน่วยงานให้คณะทำงานฝ่ายต่างๆ สามารถประสานงานข้อมูลสารสนเทศของโรงเรียนระหว่างกันโดยตรง สะดวกรวดเร็วและเกิดประสิทธิผลสูงสุด

 2.2 การฝึกอบรมเพื่อพัฒนาครูในด้านการจัดการเรียนรู้ตามหลักปรัชญาได้ดำเนินการอบรมด้านการพัฒนาหลักสูตรและการจัดการเรียนรู้ตามหลักปรัชญาของเศรษฐกิจพอเพียง มีการพัฒนาหลักสูตรและจัดทำแผนการจัดการเรียนรู้ใช้เวลาในการอบรม 2 วันและการนิเทศ ติดตามผลการพัฒนาครู และบุคลากร ในการจัดการเรียนรู้ตามหลักปรัชญาของเศรษฐกิจพอเพียงหลังสิ้นสุดการฝึกอบรมและฝึกปฏิบัติจริงในโรงเรียน

 2.3 ศึกษาดูงานโรงเรียนที่ประสบผลสำเร็จในการจัดการเรียนรู้ตามหลักปรัชญาเศรษฐกิจพอเพียง ซึ่งเป็นโรงเรียนต้นแบบศูนย์การเรียนรู้ตามหลักปรัชญาของเศรษฐกิจพอเพียงด้านการจัดการเรียนรู้ ในการพัฒนาหลักสูตรและการจัดการเรียนรู้ตามหลักปรัชญาของเศรษฐกิจพอเพียง ถอดบทเรียนและแลกเปลี่ยนเรียนรู้ และสรุปองค์ความรู้ที่ได้จากการศึกษาดูงานร่วมกัน และนำมาประยุกต์ใช้ในการพัฒนาครูในการจัดการเรียนรู้ตามหลักปรัชญาพอเพียงของโรงเรียนต่อไป

 2.4 การถอดบทเรียน เป็นการสรุปองค์ความรู้ที่ได้จากการฝึกอบรม การศึกษาดูงาน และการแลกเปลี่ยนเรียนรู้ร่วมกันของคณะครูมาเป็นแนวทางในการพัฒนากระบวนการจัดการเรียนรู้ ให้สอดคล้องตามหลักสูตรและแผนการจัดการเรียนรู้ที่สนองตอบต่อความต้องการของผู้เรียน และสามารถพัฒนาผู้เรียนได้อย่างเต็มตามศักยภาพ

 2.5 การแลกเปลี่ยนเรียนรู้ เป็นกระบวนการนำองค์ความรู้ที่เกิดจากการฝึกอบรม การศึกษาดูงาน ร่วมแลกเปลี่ยนเรียนรู้จากวิธีการปฏิบัติที่ดีที่สุด โดยกำหนดเป็นแนวทางในการพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียง เพื่อนำไปสู่การปฏิบัติในการจัด การเรียนรู้ในชั้นเรียนต่อไป

 2.6 การฝึกปฏิบัติจริง เป็นกิจกรรมการพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียงในโรงเรียนโนนสมบูรณ์ประชารัฐ นำองค์ความรู้ที่ได้จากการฝึกอบรมและการศึกษาดูงานมาสู่การปฏิบัติในโรงเรียนตามองค์ประกอบดังนี้ องค์ประกอบหลักที่ 1 การพัฒนาหลักสูตรสถานศึกษาพอเพียง ดังนี้ การจัดทำแผนการเรียนรู้ตามหลักปรัชญาของเศรษฐกิจพอเพียง การออกแบบการเรียนรู้การกำหนดหน่วยการเรียนรู้ การวิเคราะห์จุดหมาย สมรรถนะสำคัญของผู้เรียน คุณลักษณะอันพึงประสงค์ มาตรฐานการเรียนรู้ ตัวชี้วัด และกิจกรรมพัฒนาผู้เรียน การวิเคราะห์เป้าหมายของการจัดการศึกษาตามหลักปรัชญาของเศรษฐกิจพอเพียงและการจัดทำเนื้อหาสาระวิชา และองค์ประกอบหลักที่ 2 การจัดการเรียนตามหลักปรัชญาของเศรษฐกิจพอเพียง ดังนี้ การพัฒนาคุณธรรม จริยธรรมและคุณลักษณะอันพึงประสงค์การจัดการเรียนรู้เน้นทักษะกระบวน การคิด การจัดการเรียนรู้แบบบูรณาการ การใช้สื่อเทคโนโลยีและการจัดแหล่งเรียนรู้ และการวัดและประเมินผลการเรียนรู้ เพื่อนำไปใช้ในการจัดกระบวนการเรียนรู้ของครูต่อไป

 การพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด ประกอบด้วย การฝึกปฏิบัติจริง การถอดบทเรียนจากการเรียนรู้เป็นกลุ่ม การฝึกอบรม การประชุมเชิงปฏิบัติการ การแลกเปลี่ยนเรียนรู้และการศึกษาดูงาน หลังเสร็จสิ้นการดำเนินงาน ได้ดำเนินการนิเทศกำกับติดตามผลการดำเนินงาน โดยใช้กระบวนการนิเทศภายใน และประเมินผลสำเร็จของการปฏิบัติงานและความรู้ความสามารถของครู ในการจัดการเรียนรู้ตามหลักปรัชญาของเศรษฐกิจพอเพียงโดยใช้แบบประเมินผลการพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียงหลังสิ้นสุดการพัฒนา 1 สัปดาห์ เพื่อสรุปผลความรู้ความสามารถครูในการจัดการเรียนรู้ตามหลักปรัชญาของเศรษฐกิจพอพียง

 3. ผลต้องการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด ดำเนินการพัฒนา โดยใช้การวิจัยเชิงปฏิบัติการแบบมีส่วนร่วม (PAR) 2 วงรอบ พบว่า

 3.1 ผลการพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียง องค์ประกอบหลักที่ 1 ด้านการพัฒนาหลักสูตรสถานศึกษาพอเพียงพบว่า มีผลการปฏิบัติอยู่ในระดับมากที่สุด (**µ** = 4.72) และมีผลสำเร็จอยู่ในระดับสูงสุดโรงเรียนมีหลักสูตรสถานศึกษาพอเพียงที่ บูรณาการหลักปรัชญาของเศรษฐกิจพอเพียงและสอดคล้องกับหลักสูตรแกนกลางการศึกษาขั้นพื้นฐาน พุทธศักราช 2551 และหลักสูตรสถานศึกษา มีการจัดทำเอกสารประกอบหลักสูตร การจัดทำคู่มือครู การจัดทำแผนการใช้หลักสูตร โดยวิเคราะห์เป้าหมายของการศึกษาตามหลักปรัชญาของเศรษฐกิจพอเพียง การจัดทำหน่วยการเรียนรู้และการจัดทำเนื้อหาสาระของวิชา และจัดทำแผนการจัดการเรียนรู้ที่บูรณาการหลักปรัชญาของเศรษฐกิจพอเพียง ซึ่งเกิดจากการร่วมมือกันระหว่างครู นักเรียน ผู้ปกครองและชุมชน และครูมีนำหลักสูตรที่พัฒนาขึ้นไปใช้เป็นแนวทางในการวางแผนการจัดการเรียนรู้เพื่อพัฒนาคุณภาพกระบวนการจัดการเรียนรู้ตามหลักปรัชญาของเศรษฐกิจพอเพียงของโรงเรียนต่อไป

 3.2 การพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียง องค์ประกอบหลักที่ 2 ด้านการจัดการเรียนรู้ตามหลักปรัชญาของเศรษฐกิจพอเพียงระดับการปฏิบัติโดยรวมมีค่าเฉลี่ยอยู่ในระดับมาก (**µ** = 4.49) ผลสำเร็จอยู่ในระดับสูง โดยเรียงตามลำดับความจำเป็นในการพัฒนาจากข้อที่มีค่าเฉลี่ยน้อยที่สุด ดังนี้ 1) การจัดการเรียนรู้ที่เน้นทักษะกระบวนการคิดมีระดับการปฏิบัติเฉลี่ยน้อยที่สุด (**µ** = 4.04) 2) การจัดการเรียนรู้แบบบูรณาการมีระดับการปฏิบัติเฉลี่ย (**µ** = 4.44) 3) การใช้สื่อเทคโนโลยีและการจัดแหล่งเรียนรู้ มีระดับการปฏิบัติเฉลี่ย (**µ** = 4.57) 4) การพัฒนาคุณธรรม จริยธรรมและคุณลักษณะอันพึงประสงค์ มีระดับการปฏิบัติเฉลี่ย (**µ** = 4.70) และการวัดและประเมินผลการเรียนรู้ มีระดับการปฏิบัติเฉลี่ย (**µ** = 4.71) ตามลำดับ จากผลการพัฒนาครูในการจัดการเรียนรู้ตามหลักปรัชญาของเศรษฐกิจพอเพียงในโรงเรียนโนนสมบูรณ์ประชารัฐ ในวงรอบที่ 1 ผู้วิจัยและกลุ่มผู้ร่วมวิจัยได้จัดประชุม และร่วมกันพิจารณาวิเคราะห์ผลการพัฒนาที่ดำเนินการไปแล้ว เห็นว่าองค์ประกอบที่จำเป็นจะต้องนำไปพัฒนาต่อยอดคือ องค์ประกอบหลักที่ 2 ด้านการจัดการเรียนรู้ตามหลักปรัชญาของเศรษฐกิจพอเพียง โดยนำผลที่ได้จากการดำเนินงานในวงรอบที่ 2 ผลการดำเนินงานการพัฒนาครูในการจัดการเรียนรู้ตามหลักปรัชญาของเศรษฐกิจพอเพียง ในโรงเรียนโนนสมบูรณ์ประชารัฐ พบว่า ครูมีความรู้ความสามารถในการจัดการเรียนรู้ตามหลักปรัชญาของเศรษฐกิจพอเพียงตามองค์ประกอบหลักที่ 2 ด้านการจัดการเรียนรู้ตามหลักปรัชญาของเศรษฐกิจพอเพียงโดยรวมมีค่าเฉลี่ยอยู่ในระดับมากที่สุด (**µ** = 4.75) บรรลุผลสำเร็จในระดับสูง จึงสรุปได้ว่า ครูมีความรู้ความสามารถในการจัดการเรียนรู้ตามหลักปรัชญาของเศรษฐกิจพอเพียง ประกอบด้วย

 1) ครูมีความรู้ความสามารถในด้านการจัดทำหลักสูตรสถานศึกษาแบบ บูรณาการโดยมีการจัดทำหลักสูตรสถานศึกษาสอดคล้องกับหลักสูตรแกนกลางการศึกษาขั้นพื้นฐาน พุทธศักราช 2551 และหลักสูตรสถานศึกษาที่บูรณาการครอบคลุมทุกกลุ่มสาระการเรียนรู้และกิจกรรมพัฒนาผู้เรียนมีหลักสูตรสถานศึกษาที่สอดคล้องและสนองตอบต่อความต้องการของผู้เรียนและท้องถิ่น และให้ความสำคัญกับการมีส่วนร่วมในการจัดทำหลักสูตรของครู บุคลากร ผู้ปกครองและชุมชน ครูนำหลักสูตรไปใช้เป็นคู่มือในการวางแผนการจัดการเรียนรู้และมีแผนการจัดการเรียนรู้ที่บูรณาการหลักปรัชญาของเศรษฐกิจพอเพียง

 2) ครูมีความรู้ความเข้าใจเกี่ยวกับหลักปรัชญาของเศรษฐกิจพอเพียง และสามารถบูรณาการสู่การจัดการเรียนรู้ได้อย่างมีประสิทธิภาพ โดยมีการออกแบบการจัดการเรียนรู้ และสาระการเรียนรู้ที่สอดคล้องตามหลักสูตร และมีความสามารถในการจัดกระบวนการเรียนรู้ได้สอดคล้องตามองค์ประกอบของความรู้ ความสามารถครูในการจัดการเรียนรู้ตามหลักปรัชญาของเศรษฐกิจพอเพียง ประกอบด้วย การพัฒนาคุณธรรม จริยธรรมและคุณลักษณะอันพึงประสงค์การจัด
การเรียนรู้ที่เน้นทักษะกระบวนการคิด การจัดการเรียนรู้แบบบูรณาการ การใช้สื่อ เทคโนโลยี และการจัดแหล่งเรียนรู้และ
การวัดและประเมินผลการเรียนรู้ ตลอดทั้งการนำองค์ความรู้ที่ได้ไปพัฒนางาน พัฒนาตน มีสมรรถนะในการปฏิบัติงานด้านการเรียนรู้ตามมาตรฐานการเรียนรู้เพื่อก้าวสู่การเป็นครูมืออาชีพสามารถเป็นแบบอย่างที่ดีในการปฏิบัติตนแก่นักเรียน เพื่อนร่วมงานและเพื่อส่วนรวมและสาธารณประโยชน์ ดำเนินชีวิตอย่างมีฐานรากทางวัฒนธรรมน้อมนำหลักปรัชญาของเศรษฐกิจพอเพียงสู่การดำรงชีวิตประจำวันและพร้อมรับต่อการเปลี่ยนแปลงทางวัฒนธรรมจากกระแสโลกาภิวัตน์

**อภิปรายผล**

 1. สภาพและความต้องการการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด พบว่า มี 2 องค์ประกอบดังนี้ 1) องค์ประกอบหลักที่ 1 การพัฒนาหลักสูตรสถานศึกษาพอเพียง เป็นการพัฒนาและจัดทำหลักสูตรสถานศึกษาที่บูรณาการหลักปรัชญาของเศรษฐกิจพอเพียงสอดคล้องตามมาตรฐานและตัวชี้วัดตามหลักสูตรแกนกลางการศึกษาขั้นพื้นฐานพุทธศักราช 2551 และฉบับปรับปรุง พ.ศ. 2560 และหลักสูตรสถานศึกษาที่สอดคล้องกับเจตนารมณ์ของพระราชบัญญัติการศึกษาแห่งชาติ พุทธศักราช 2542 และที่แก้ไขเพิ่มเติม (ฉบับที่ 2) พ.ศ. 2545 เป็นไปตามหลักการและยุทธศาสตร์ การพัฒนาการศึกษาตามแผนการศึกษาแห่งชาติ พ.ศ. 2560 - 2574 ที่กำหนดให้มียุทธศาสตร์ในการพัฒนาหลักสูตรการเรียนการสอน กระบวนการเรียนรู้ การวัดและประเมินผล หลักสูตร กระบวนการจัดการเรียนการสอนต้องมีความยืดหยุ่นหลากหลาย สนองตอบความต้องการของผู้เรียน ทั้งผู้ที่อยู่ในวัยเรียนและผู้ที่อยู่ในวัยกำลังทำงาน การน้อมนำหลักปรัชญาของเศรษฐกิจพอเพียงสู่การจัดการเรียนรู้ในสถานศึกษาโดยเฉพาะในด้านหลักสูตร และการจัดการเรียนรู้ประกอบด้วยหน่วยการเรียนรู้ปรัชญาของเศรษฐกิจพอเพียง มาตรฐานการเรียนรู้ การนำหน่วยการเรียนรู้หลักปรัชญาของเศรษฐกิจพอเพียงไปใช้ในการจัดกิจกรรมการเรียนรู้ มีแผนจัดการเรียนรู้ที่บูรณาการหลักปรัชญาของเศรษฐกิจพอเพียงในกลุ่มสาระ การเรียนรู้ต่างๆ ตามมาตรฐานการเรียนรู้ สอดคล้องกับแนวคิดของ คณะทำงานบูรณาการเศรษฐกิจพอเพียงสู่การเรียนการสอน (2558, หน้า 4) ได้กล่าวถึง แนวทางการนำหลักปรัชญาของเศรษฐกิจพอเพียงไปปรับใช้ในโรงเรียนในด้านหลักสูตร และการจัดการเรียนการสอนของครู ประกอบด้วย ด้านหลักสูตรมีการจัดทำรายวิชาเพิ่มเติม หลักสูตรท้องถิ่นที่สอดคล้องกับสภาพและความต้องการโดยใช้หลักปรัชญาของเศรษฐกิจพอเพียงและการกำหนดรายวิชา ด้านการจัดการเรียนรู้ มีการจัดทำหน่วยการเรียนรู้ แผนการเรียนรู้ สื่อ การเรียนรู้แหล่งเรียนรู้/ฐานการเรียนรู้ การสร้างบรรยากาศ จัดการแหล่งเรียนรู้ที่บูรณาการหลักปรัชญาของเศรษฐกิจพอเพียง และด้านการพัฒนาผู้เรียน องค์ประกอบหลักที่ 2 การจัดการเรียนรู้ตามหลักปรัชญาของเศรษฐกิจพอเพียงเป็นการจัดกระบวนการจัดการเรียนรู้ที่บูรณาการหลักปรัชญาของเศรษฐกิจพอเพียงสู่การเรียนรู้ในสถานศึกษา ประกอบด้วยองค์ประกอบย่อย 5 องค์ประกอบ โดยมุ่งเน้นให้ผู้เรียนได้รับการพัฒนาขีดความสามารถเต็มตามศักยภาพที่มีอยู่ในตัวเองของแต่ละบุคคล และมีคุณลักษณะนิสัยที่พึงประสงค์ มีองค์ความรู้ที่สำคัญและทักษะการเรียนรู้ในศตวรรษที่ 21 รวมทั้งทักษะการดำรงชีวิต และทักษะความรู้ความสามารถ และสมรรถนะในการปฏิบัติงานที่ตอบสนองความต้องการของตลาดแรงงานและการพัฒนาประเทศ และสอดคล้องกับ กษมา วรวรรณ ณ อยุธยา (2550, หน้า 39) ได้ให้แนวคิดเกี่ยวกับการพัฒนาการจัดการเรียนรู้ ว่าประกอบด้วย 1) จัดกิจกรรมการเรียนรู้ เพื่อพัฒนาผู้เรียนให้เต็มตามศักยภาพ มีความสมดุล ความพอดีระหว่างการเป็นคนดี คนเก่ง และมีความสุข 2) วิธีการสอนเน้นกระบวนการมากกว่าเนื้อหา ให้ผู้เรียนมีอิสระในการแสวงหาความรู้ ความคิด ด้วยการ ลงมือปฏิบัติจริง ใช้วิธีการสอนที่เน้นการคิด สืบค้น เปิดโอกาสให้ผู้เรียนสืบค้นจากข้อมูล และใช้ความคิดเพื่อสรุปความรู้ต่างๆ ใช้วิธีการสอนที่เน้นให้ผู้เรียนใช้กระบวนการคิด วิเคราะห์และการสรุปองค์ความรู้แบบองค์รวม (Holistic Thinking) 3) ด้านการวัดและประเมินผล เน้นการประเมินผลที่เอื้อให้เกิดการเรียนรู้ เพื่อดูพัฒนาการของผู้เรียนว่าอยู่ในระดับใด มีความสามารถหรือมีจุดเด่น ที่ควรได้รับการส่งเสริมในด้านใดจุดอ่อนที่ควรแก้ไขอยู่ตรงไหน สามารถออกแบบการวัด และประเมินผลผู้เรียนได้ครอบคลุมอย่างเป็นระบบ และประยุกต์ใช้อย่างสร้างสรรค์ และ 4) ด้านการจัดบรรยากาศ หรือสภาพแวดล้อมที่เอื้อต่อการเรียนรู้สร้างบรรยากาศ หรือสภาพแวดล้อมทั้งในและนอกห้องเรียนที่จูงใจ และเสริมแรงให้ผู้เรียนเกิดการเรียนรู้ที่หลากหลายให้ผู้เรียนได้มีโอกาสได้เลือกทำกิจกรรมหรือเรียนรู้ตามความสนใจ

 2. แนวทางในการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด เป็นการดำเนินงานโดยใช้กระบวนการวิจัยเชิงปฏิบัติการแบบมีส่วนร่วม (Participatory Action Research : PAR) ซึ่งต้องอาศัยการมีส่วนร่วมของผู้มีส่วนเกี่ยวข้องทุกภาคส่วน ประกอบดัวย ผู้บริหาร ครู บุคลากร ผู้ปกครอง นักเรียน และคณะกรรมการการศึกษาขั้นพื้นฐาน ร่วมกันศึกษาวิเคราะห์ แลกเปลี่ยนเรียนรู้ร่วมกัน ร่วมกันกำหนดแนวทาง การพัฒนาและความต้องการที่แท้จริง ซึ่งผลการวิจัย พบว่า แนวทางการพัฒนาครูในการจัดการเรียนรู้ตามหลักปรัชญาของเศรษฐกิจพอเพียง ประกอบด้วย 1) การประชุมเชิงปฏิบัติการ 2) การฝึกอบรมเพื่อพัฒนาครูในด้านการจัดการเรียนรู้ตามหลักปรัชญาของเศรษฐกิจพอเพียง 3) การศึกษา ดูงานโรงเรียนที่ประสบผลสำเร็จในการจัดการเรียนรู้ตามหลักปรัชญาเศรษฐกิจพอเพียง 4) การถอดบทเรียนเป็นการสรุปองค์ความรู้ที่ได้จากการฝึกอบรม และศึกษาดูงานนำสู่ การฝึกปฏิบัติจริง 5) การแลกเปลี่ยนเรียนรู้ร่วมกัน นำองค์ความรู้ที่ได้จากฝึกอบรมการศึกษาดูงานมาเป็นแนวทางการพัฒนาการจัดการเรียนรู้สู่การปฏิบัติจริงในโรงเรียน และ 6) การฝึกปฏิบัติจริง เพื่อติดตามและประเมินผลการจัดการเรียนรู้ของครูตามแบบนิเทศภายในที่เน้นการสร้างสรรค์สังคมแห่งการเรียนรู้ร่วมกัน และประเมินพฤติกรรมความรู้ความสามารถครูในด้านการจัดการเรียนรู้ตามหลักปรัชญาของเศรษฐกิจพอเพียง สอดคล้องกับ ปรียานุช ธรรมปิยา (2558, หน้า 17) ได้กล่าวถึง การพัฒนาโรงเรียนพอเพียงท้องถิ่นซึ่งได้ดำเนินการโดยเน้นความสมัครใจ คือ การถอดบทเรียน การสร้างเครือข่าย และการแลกเปลี่ยนเรียนรู้เช่นเดียวกับ Wills (1993, page 9) กล่าวว่า วิธีการพัฒนาที่เหมาะสม ประกอบด้วย 1) การฝึกอบรมในห้องโดยมีวิทยาการนำ (Classroom/Trainer-Led) 2) การเรียนรู้ทางไกล (Distance Learning) 3) การฝึกอบรมในระหว่างประจำการ (On–the–Job Training) 4) การฝึกอบรมจากหลักสูตรภายนอก (External Course) 5) การประชุมเชิงปฏิบัติ (Workshop) 6) การสัมมนา (Seminar) 7) การประชุมทางวิชาการ (Conference) 8) การประชุม (Meeting) 9) การศึกษาภาคค่ำ (Evening Course) 10) การศึกษาต่อ (Further Education) 11) การฝึกปฏิบัติงานที่มอบหมาย (Assignment) 12) การมีส่วนร่วมในวงจรคุณภาพ (Participation in Q.C.) และ 13) การอ่านหนังสือหรือบทความ (Reading Articleand Books)

 3. ผลการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อภิปรายผลได้ ดังนี้

 3.1 องค์ประกอบที่ 1 ด้านการพัฒนาหลักสูตรสถานศึกษาพอเพียงมีผลการดำเนินงานตามองค์ประกอบย่อย และตัวบ่งชี้แสดงถึงความมีความรู้ ความสามารถของครูด้านการพัฒนาหลักสูตรสถานศึกษาอยู่ในระดับมาก ดังต่อไปนี้ 1) การวิเคราะห์ และมีการกำหนดเป้าหมาย และวิสัยทัศน์ของการจัดการศึกษาตามหลักปรัชญาของเศรษฐกิจพอเพียง ผลการดำเนินงานโดยการฝึกอบรม และฝึกปฏิบัติจริง ครูสามารถกำหนดเป้าหมายและวิสัยทัศน์ของการจัดการศึกษาได้สอดคล้องตามหลักปรัชญาของเศรษฐกิจพอเพียง 2) การวิเคราะห์จุดหมายสมรรถนะสำคัญของผู้เรียน คุณลักษณะอันพึงประสงค์ มาตรฐานการเรียนรู้ และตัวชี้วัด และกิจกรรมพัฒนาผู้เรียนที่สอดคล้องตามหลักปรัชญาของเศรษฐกิจพอเพียงมีผลสำเร็จของการดำเนินงาน 3) การออกแบบการเรียนรู้ ผลการดำเนินงาน ปรากฏผลดังนี้ ครูมีความสามารถในการออกแบบการเรียนรู้ โดยมีการวิเคราะห์สาระและมาตรฐานในการเรียนรู้ กำหนดผลการเรียนรู้คาดหวัง จัดทำสาระการเรียนรู้ คำอธิบายรายวิชา กำหนดหน่วยการเรียนรู้และมีการวางแผนการเรียนรู้ 4) การจัดทำเนื้อหาสาระวิชา มีผลการดำเนินงาน ดังนี้ ครูมีการจัดเนื้อหาสาระเป็นรายวิชา จัดวิชาแบบผสมผสาน และการบูรณาการเนื้อหา (content integration) 5) การกำหนดหน่วยการเรียนรู้มีผลสำเร็จของการดำเนินงาน ดังนี้ ครูสามารถกำหนดผลการเรียนรู้ที่คาดหวังตามหลักสูตรแนวทาง การวัดและประเมินผลการเรียนรู้ โดยการจัดทำหลักฐานเพื่อประเมินความเข้าใจของผู้เรียน และ 6) การจัดทำแผนการจัดการเรียนรู้ตามหลักปรัชญาของเศรษฐกิจพอเพียง โดยการฝึกอบรมปฏิบัติการจัดทำแผนการจัดการเรียนรู้ตามหลักปรัชญาของเศรษฐกิจพอเพียงผลการดำเนินงาน พบว่า ครูมีความสามารถในการจัดทำแผนการจัดการเรียนรู้และสามารถน้อมนำหลักปรัชญาของเศรษฐกิจพอเพียงไปบูรณาการในการจัดการทำแผนการจัดการเรียนรู้โดยเลือกสาระที่เรียนรู้ให้สอดคล้องกับ ความต้องการของผู้เรียน ชุมชนและท้องถิ่น รวมทั้งวิทยาการและเทคโนโลยีใหม่ๆ ที่จะเป็นประโยชน์ต่อผู้เรียน

 3.2 องค์ประกอบที่ 2 ด้านการจัดการเรียนรู้ตามหลักปรัชญาของเศรษฐกิจพอเพียง ผลการดำเนินงาน พบว่า ครูมีความรู้ความสามารถในการจัดการเรียนรู้ โดยมีค่าเฉลี่ยอยู่ในระดับมากที่สุด บรรลุผลสำเร็จในระดับสูงและครูมีผลสำเร็จในการปฏิบัติงานสูงสุดเรียงตามลำดับ ดังนี้ 1) องค์ประกอบด้านการพัฒนาคุณธรรม จริยธรรมและคุณลักษณะอันพึงประสงค์ มีผลการดำเนินงาน ดังนี้ แผนงาน โครงการกิจกรรมพัฒนาคุณธรรม จริยธรรมและคุณลักษณะอันพึงประสงค์ของนักเรียน ส่งผลให้ผู้เรียนมีคุณธรรมจริยธรรมและคุณลักษณะอันพึงประสงค์ มีทักษะพื้นฐานในการดำเนินชีวิต ปฏิบัติตนและดำเนินชีวิตตามแนวปรัชญาของเศรษฐกิจพอเพียงที่เหมาะสมกับศักยภาพของแต่ละบุคคลและสอดคล้องกับภูมิสังคมต่างๆ มีทักษะ ค่านิยม และจริยธรรมเบื้องต้นในการอยู่ร่วมกับผู้อื่นในสังคม อย่างเอื้อเฟื้อเผื่อแผ่ เกื้อกูลมีความรับผิดชอบนำไปสู่สันติสุขและรู้รักสามัคคี สอดคล้องกับแนวทางของ คณะทำงานบูรณาการเศรษฐกิจพอเพียงสู่การเรียนการสอน,กระทรวงศึกษา (2554, หน้า 5) ได้สรุปแนวทางการพัฒนาคุณลักษณะอันพึงประสงค์ของผู้เรียนตามหลักปรัชญาของเศรษฐกิจพอเพียงว่า สถานศึกษาควรมุ่งส่งเสริมการเรียนรู้และปลูกฝังเสริมสร้างให้ผู้เรียนมีคุณลักษณะอันพึงประสงค์ในการดำเนินชีวิตตามแนวปรัชญาของเศรษฐกิจพอเพียง ดังนี้ มีความรู้ ความเข้าใจมีทักษะพื้นฐานในการดำเนินชีวิต ปฏิบัติตนและดำเนินชีวิตตามแนวปรัชญาของเศรษฐกิจพอเพียงที่เหมาะสมกับศักยภาพของแต่ละบุคคลและสอดคล้องกับภูมิสังคมต่างๆ มีทักษะ ค่านิยม และจริยธรรมเบื้องต้นในการอยู่ร่วมกับผู้คนในสังคมอย่างเอื้อเฟื้อเผื่อแผ่ เกื้อกูล มีความรับผิดชอบนำไปสู่สันติสุขและรู้รักสามัคคี และสอดคล้องกับนโยบายของ สำนักงานคณะกรรมการสถานศึกษาขั้นพื้นฐาน (2561, หน้า 8-24) นโยบายที่ 1 ด้านการจัดการศึกษาเพื่อความมั่นคง ยุทธศาสตร์ที่ 1 ประกอบด้วย การเสริมสร้างความมั่นคงของสถาบันหลัก และการปกครองในระบอบประชาธิปไตยอันมีพระมหากษัตริย์ทรงเป็นประมุข ได้แก่ น้อมนำแนวพระราชดำริสืบสานปณิธานและพระบรมราโชบายด้านการศึกษา หรือ “ศาสตร์พระราชา” มาใช้ในการจัดกระบวนการเรียนรู้อย่างยั่งยืน ปลูกฝังและเสริมสร้างวิถีประชาธิปไตย ความสามัคคีสมานฉันท์สันติวิธี ต่อต้านการทุจริตคอรัปชั่นและยึดมั่นในการปกครองระบอบประชาธิปไตยอันมีพระมหากษัตริย์ทรงเป็นประมุข เสริมสร้างความรู้ ความเข้าใจที่ถูกต้องเกี่ยวกับสถาบันชาติ ศาสนา พระมหากษัตริย์ ผ่านหลักสูตรและกระบวนการเรียนรู้ประวัติศาสตร์และความเป็นพลเมือง ปลูกฝังผู้เรียนด้านคุณธรรม จริยธรรมและค่านิยมที่พึงประสงค์ ได้แก่ ส่งเสริมการจัดกิจกรรมทั้งในและนอกห้องเรียนที่เอื้อต่อการพัฒนาคุณธรรม จริยธรรม คุณลักษณะอันพึงประสงค์ตามหลักสูตรและค่านิยมหลักของคนไทย 12 ประการ กิจกรรมการฝึกปฏิบัติจริงจากโครงงาน แหล่งเรียนรู้และฐานการเรียนรู้ การเรียนรู้ เน้นการถอดบทเรียนตามหลัก 3 ห่วง 2 เงื่อนไข 4 มิติ ตามหลักปรัชญาของเศรษฐกิจพอเพียงจากกิจกรรมต่างๆ ที่นักเรียนทำหรือกิจกรรมการใช้ชีวิตประจำวันของนักเรียน สอดคล้องกับแนวคิด กษมา วรวรรณ ณอยุธยา (2550, หน้า 39) ได้ให้แนวคิดเกี่ยวกับการจัดกิจกรรมการเรียนรู้ของครูต้องใช้การออกแบบการจัดการเรียนรู้ที่บูรณาการทั้งเนื้อหาสาระกระบวนการเรียนรู้ คุณธรรม โดยยึดธรรมชาติของผู้เรียนเพื่อสนองวิธีการเรียนรู้ที่แตกต่างกันของผู้เรียนและธรรมชาติของวิชาด้วยกิจกรรมที่หลากหลาย ใช้สื่อการเรียนรู้ที่หลากหลายเชื่อมโยงธรรมชาติ แหล่งเรียนรู้ สถานการณ์จริง ระบบสารสนเทศให้ผู้เรียนได้ศึกษาค้นคว้า ทดลอง ตลอดทั้งสร้างบรรยากาศหรือสภาพแวดล้อมที่เอื้อต่อการเรียนรู้ เทคโนโลยีและแหล่งเรียนรู้ที่เอื้อต่อการจัดการเรียนรู้ตามหลักปรัชญาของเศรษฐกิจพอเพียง มีการจัดกิจกรรมการเรียนรู้และการบริหารจัดการตามหลักปรัชญาของเศรษฐกิจพอเพียง “ศูนย์การเรียนรู้” ครูมีการใช้สื่อ เทคโนโลยีและแหล่งเรียนรู้ทั้งภายในและนอกโรงเรียน สอดคล้องกับสำนักงานคณะกรรมการสถานศึกษาขั้นพื้นฐาน (2561, หน้า 8- 24) ได้กำหนดนโยบายในการดำเนินงานด้านที่ 2 ด้านการพัฒนาคุณภาพผู้เรียน และส่งเสริมการจัดการศึกษาเพื่อสร้างขีดความสามารถในการแข่งขัน ยุทธศาสตร์ที่ 2 ข้อ 2 พัฒนาคุณภาพกระบวนการเรียนรู้ ได้แก่ พัฒนาผู้เรียนระดับก่อนประถมศึกษา ให้มีพัฒนาการทางด้านร่างกาย อารมณ์ จิตใจ สังคมและสติปัญญาให้มีความพร้อมเข้าสู่การเรียนรู้ในระดับที่สูงขึ้น ส่งเสริมสนับสนุนให้ผู้เรียนสามารถอ่านออกเขียนได้ตามช่วงวัยส่งเสริมสนับสนุนให้ผู้เรียนมีนิสัยรักการอ่าน ส่งเสริมการจัดการเรียนรู้ที่ให้ผู้เรียนได้เรียนรู้ผ่านกิจกรรมการปฏิบัติจริง (Active Learning) เน้นทักษะกระบวนการ ให้เกิดทักษะการคิดวิเคราะห์ คิดแก้ปัญหาและคิดสร้างสรรค์ในทุกกลุ่มสาระการเรียนรู้ ทั้งในและนอกห้องเรียน ส่งเสริม ให้ผู้เรียนมีทักษะการเรียนรู้ในศตวรรษที่ 21 ปลูกฝังทักษะกระบวนการวิทยาศาสตร์และจิตวิทยาศาสตร์ ส่วน Carter (1990, page 96) กล่าวว่า ครูเตรียมการสอนทั้งเนื้อหา และวิธีการที่ผสมผสานภูมิปัญญาท้องถิ่น และความรู้สากล 2) ครูจัดสิ่งแวดล้อม และบรรยากาศที่ปลุกเร้า จูงใจ และเสริมแรงให้นักเรียนเกิดการเรียนรู้เต็มตามศักยภาพ ส่งเสริมให้นักเรียนฝึกคิด ฝึกทำ และฝึกปรับปรุงตนเอง ส่งเสริมกิจกรรมแลกเปลี่ยนเรียนรู้จากกลุ่ม ใช้สื่อการสอน แหล่งเรียนรู้หลากหลาย และเชื่อมโยงประสบการณ์กับชีวิตจริงโดยร่วมมือกับชุมชนเพื่อฝึกการคิด การแก้ปัญหา และค้นพบความรู้ ปลูกฝังระเบียบวินัย ค่านิยมและคุณธรรมตามวิถีวัฒนธรรม

 จากผลการดำเนินการวิจัยการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ โดยรวมพบว่า ครูมีความรู้ความสามารถในการจัดการเรียนรู้ตามหลักปรัชญาของเศรษฐกิจพอเพียงโดยรวมอยู่ในระดับมากที่สุด (**µ**=4.73) และบรรลุผลสำเร็จ ดังนี้ องค์ประกอบหลักที่ 1 ด้านการพัฒนาหลักสูตรสถานศึกษา (**µ**= 4.72) การบรรลุผลสำเร็จ ดังนี้ โรงเรียนมีหลักสูตรสถานศึกษามีหลักสูตรสาระท้องถิ่น มีแผนการจัดการเรียนรู้ตามหลักปรัชญาของเศรษฐกิจพอเพียง และองค์ประกอบหลักที่ 2 ด้านการจัดการเรียนรู้ตามหลักปรัชญาของเศรษฐกิจพอเพียง การบรรลุผลสำเร็จ ดังนี้ การพัฒนาคุณธรรมจริยธรรมและคุณลักษณะอันพึงประสงค์
การจัดการเรียนรู้แบบบูรณาการ การใช้สื่อเทคโนโลยีและการจัดแหล่งเรียนรู้ การวัดและประเมินผลการเรียนรู้ และการจัดการเรียนรู้ที่เน้นทักษะกระบวนการคิด ซึ่งสอดคล้องกับ สำนักวิชาการและมาตรฐานวิชาชีพ (2553, หน้า 2) ได้กำหนดสมรรถนะครูผู้สอน ไว้ดังนี้ 1) สมรรถนะหลัก 5 สมรรถนะ คือ การมุ่งผลสัมฤทธิ์ในการปฏิบัติงาน การบริการที่ดีการพัฒนาตนเอง การทำงานเป็นทีม จริยธรรมและจรรยาบรรณวิชาชีพครู 2) สมรรถนะประจำสายงาน 6 สมรรถนะ คือการบริหารหลักสูตร และการจัดการเรียนรู้ การพัฒนาผู้เรียน การบริหารจัดการชั้นเรียน การวิเคราะห์ สังเคราะห์ และการวิจัยเพื่อพัฒนาผู้เรียน ความรู้ความสามารถครู การสร้างความสัมพันธ์และ ความร่วมมือกับชุมชนเพื่อการจัดการเรียนรู้ โดยบทบาทของครู ดังนี้ 1) ศึกษาทำความเข้าใจหลักสูตรแกนกลางการศึกษาขั้นพื้นฐาน พุทธศักราช 2551 และการออกแบบการจัดการเรียนรู้ 2) จัดทำหน่วยการเรียนรู้ แผนการจัดการเรียนรู้ 3) วิเคราะห์ผู้เรียนเป็นรายบุคคล 4) จัดการเรียนรู้ที่เน้นผู้เรียนเป็นสำคัญด้วยวิธีการที่หลากหลาย 5) จัดบรรยากาศและสภาพแวดล้อมทั้งภายในและภายนอกห้องเรียนให้เอื้อต่อการเรียนรู้ 6) จัดเตรียมและใช้สื่อการเรียนรู้ต่างๆ ตลอดจนภูมิปัญญาท้องถิ่น เทคโนโลยีและแหล่งเรียนรู้ในชุมชนได้อย่างเหมาะสมกับการเรียนรู้ของผู้เรียน 7) ประเมินผลการเรียนรู้ของผู้เรียนด้วยวิธีการต่างๆ อย่างหลากหลาย 8) นำผลการประเมินผู้เรียนมาใช้เพื่อสอนซ่อมเสริมและพัฒนาผู้เรียนอย่างเป็นระบบ และ 9) ใช้กระบวนการวิจัยในชั้นเรียนเพื่อพัฒนากระบวนการจัดการเรียนรู้อย่างเป็นระบบและต่อเนื่อง

 ดังนั้น จึงสรุปได้ว่า การพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ อำเภอหนองพอก จังหวัดร้อยเอ็ด โดยใช้หลักการวิจัยเชิงปฏิบัติการแบบมีส่วนร่วมจึงเป็นกระบวนการพัฒนาที่ส่งผลสำเร็จต่อ ผู้บริหาร ครู บุคลากร นักเรียนโรงเรียนโนนสมบูรณ์ประชารัฐ ให้ได้รับการพัฒนาอย่างเต็มตามศักยภาพ มีคุณธรรมและจริยธรรมและคุณลักษณะอันพึงประสงค์ น้อมนำหลักปรัชญาของเศรษฐกิจพอเพียงสู่การจัดการเรียนรู้และการปฏิบัติจริง และสามารถนำความรู้ที่ได้ไปประยุกต์ใช้ในชีวิตประจำวันได้ ส่งผลให้ผลสัมฤทธิ์ทางการเรียนสูงขึ้น โรงเรียนโนนสมบูรณ์ประชารัฐ เป็นโรงเรียนที่มีการน้อมนำหลักปรัชญาของเศรษฐกิจพอเพียง บูรณาการสู่การจัดการเรียนรู้ได้อย่างเต็มรูปแบบ เป็นสถานศึกษาที่มีการบูณาการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียนโรงเรียนโนนสมบูรณ์ประชารัฐ การขับเคลื่อนหลักปรัชญาของเศรษฐกิจพอเพียงสู่หน่วยงาน ทั้งภาครัฐ ภาคเอกชน และชุมชนท้องถิ่น สามารถพัฒนาผู้เรียนได้อย่างมีคุณภาพ และส่งผลสำเร็จต่อองค์กร

 **ข้อเสนอแนะในการนำผลการวิจัยไปใช้**

 ผู้วิจัยมีข้อเสนอแนะในการนำผลการวิจัยไปใช้ ดังนี้

 1. ในการพัฒนาการจัดการเรียนรู้ของครูเพื่อส่งเสริมความพอประมาณ ความมีเหตุผล และการมีภูมิคุมกันที่ดีของนักเรียน ทุกภาคส่วนที่เกี่ยวข้องกับการจัดการศึกษาต้องตระหนักและเปิดโอกาสให้ครู บุคลากร นักเรียน ผู้ปกครองชุมชน และผู้เกี่ยวข้องเข้ามีส่วนร่วมในการวางแผนร่วมกันนำองค์ความรู้ไปประยุกต์ใช้ให้บรรลุตามเป้าหมายที่กำหนด

 2. เป็นสารสนเทศสำหรับผู้บริหารในการพัฒนาการจัดการเรียนรู้ของครู ควรดำเนินการให้สอดคล้องกับบริบท สภาพปัญหา และความต้องการที่แท้จริงของกลุ่มเป้าหมาย ซึ่งสถานศึกษาที่มีความสนใจจะนำงานวิจัยไปพัฒนา ควรศึกษาบริบทและวัฒนธรรมขององค์กร แล้วดำเนินการส่งเสริมพัฒนา หรือปรับเปลี่ยนวัฒนธรรมองค์กรให้เอื้อต่อความสำเร็จ

 **ข้อเสนอแนะเชิงนโยบาย**

 1. สถานศึกษาควรมีการศึกษาวิจัยเกี่ยวกับหลักการแนวคิดเกี่ยวกับการบูรณาการหลักปรัชญาของเศรษฐกิจพอเพียงสู่การจัดการเรียนรู้ในสถานศึกษาให้ครอบคลุมทุกองค์ประกอบ เน้นการมีส่วนร่วมของผู้มีส่วนเกี่ยวข้องกับการจัดการศึกษาทุกภาคส่วน

 2. ผู้บริหารควรให้มีการนำหลักการ แนวคิดการพัฒนาครูด้านการจัดการเรียนรู้ตามหลักปรัชญาของเศรษฐกิจพอเพียงไปขยายผลโดยดำเนินการให้เต็มรูปแบบเพื่อให้ได้ผลการวิจัยไปใช้กับสถานศึกษาหรือหน่วยงานที่เกี่ยวข้องได้

**เอกสารอ้างอิง**

กระทรวงศึกษาธิการ. (2560). *แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564).* กรุงเทพฯ : กระทรวงศึกษาธิการ.

กษมา วรวรรณ ณ อยุธยา (2550). *การพัฒนาการจัดการเรียนรู้.* กรุงเทพฯ : โรงพิมพ์ชุมนุมสหกรณ์

คณะทำงานบูรณาการเศรษฐกิจพอเพียงสู่การเรียนการสอน. (2558). *การเรียนรู้ปรัชญาของเศรษฐกิจ*

 *พอเพียงเพื่อทดลองใช้สำหรับช่วงชั้นที่ 3* (ระดับ มัธยมศึกษาปีที่ 1-3). กรุงเทพฯ : กระทรวงศึกษาธิการ.

ปรียานุช ธรรมปิยา. (2558). *การขับเคลื่อนปรัชญาเศรษฐกิจพอเพียงด้านการศึกษา (พ.ศ.2549-พ.ศ.2557).* กรุงเทพฯ : ศูนย์การพิมพ์เพชรรุ่ง.

โรงเรียนโนนสมบูรณ์ประชารัฐ. (2559). *รายงานการประเมินตนเองของโรงเรียนโนนสมบูรณ์ประชารัฐ* อำเภอหนองพอก จังหวัดร้อยเอ็ด : สำเนา.

วิจารณ์ พานิช. (2556). *การพัฒนาครูวิถีสร้างการเรียนรู้เพื่อศิษย์ในศตวรรษที่21*. กรุงเทพฯ : มูลนิธิสดศรี-สฤษดิ์วงศ์.

สำนักงานขับเคลื่อนการพัฒนาตามปรัชญาของเศรษฐกิจพอเพียง. (2557). *แนวคิดพื้นฐานการดำเนินชีวิตตามหลักปรัชญาเศรษฐกิจพอเพียง.* กรุงเทพฯ : ศูนย์สถานศึกษาพอเพียง มูลนิธิสถิรคุณ.

สำนักงานคณะกรรมการการศึกษาขั้นพื้นฐาน. (2561). *เอกสารประกอบการพัฒนาหลักสูตรการเปลี่ยนแปลงเพื่อรองรับการกระจายอำนาจสำหรับผู้บริหารการศึกษาและผู้บริหารสถานศึกษา.* กรุงเทพฯ : สำนักพิมพ์คณะรัฐมนตรี

 และราชกิจจา.

สำนักงานปลัดกระทรวงศึกษาธิการ. (2559). *การขับเคลื่อนส่งเสริมและสนับสนุนการพัฒนาคุณภาพการดำเนินชีวิตตามหลักความพอเพียง.* กรุงเทพฯ : โครงการอันเนื่องมาจากพระราชดําริ.

สำนักวิชาการและมาตรฐานวิชาชีพ. (2553). *แนวทางการบริหารหลักสูตรตามหลักสูตรแกนกลางการศึกษาขั้นพื้นฐาน พุทธศักราช 2551.* กรุงเทพฯ : สำนักวิชาการและมาตรฐานวิชาชีพ.

Beach and Reinhartz. (2000). *Supervision Leadership : Focus on Instruction.* Boston : Allyn and Bacon.

Carter. (1990). *Dictionary of Education.* New York: McGraw-Hill Book.

Milenkiewicz & Alan Bucknam. (2008). *Research in teacher education : International perspectives*. London : Falmer Press.

Miller. (2004). *Systems of organization: The control of task and sentient boundaries*. Routledge.

While Hughes and William (2001). *Leadership in organizations*.New Jersey : Prentice-Hall.